Հանրապետականները կրկին ձախողվեցին առողջապահական օրինագծի հարցում
ԱՄՆ-ի Սենատը երեքշաբթի օրը որոշել է տեղափոխել քվեարկությունը հանրապետականների առաջ քաշած առողջապահության մասին օրինագծի վերաբերյալ: Քայլը դիտարկվում է որպես հանրապետականների ու նախագահ Թրամփի հերթական ձախողումը այս հարցի շուրջ:
ԱՄՆ-ի Սենատում հանրապետականները ևս մեկ անգամ հիասթափություն ապրեցին, երբ ստիպված եղան հետաձգել քվեարկությունն իրենց առաջ քաշած առողջապահության մասին օրինագծի վերաբերյալ, քանի որ ակնհայտ էր, որ այն կտապալվի: «Մենք չենք դադարի ջանք գործադրել՝ ամերիկյան առողջապահական համակարգը փոխելու ուղղությամբ: Մենք չկարողացանք անել դա այս շաբաթ, սակայն դա մեր օրակարգում է»,- հայտարարել է Սենատում հանրապետականների առաջնորդ Միչ Մաքքոնելը: Քվեարկության տեղափոխման մասին որոշումը կայացվել է այն բանից հետո, երբ հանրապետական երեք սենատորներ տեղեկացրեցին, որ կքվեարկեն ընդդեմ հանրապետական օրինագծի: Հանրապետական օրինագծին հակազդում է նաև հանրությունը: Վերջերս բողոքարարների մի խումբ ներս է մտել ԱՄՆ-ի Կոնգրես և ընդհատել Սենատի նիստը: Դեմոկրատները ևս շարունակում են քննադատել հանրապետականների նախաձեռնությունը: «Քասիդի-Գրահամ անունով օրենքը առողջապահության համար աղետ կդառնա: Ամերիկյան ժողովուրդը տեսնում է դա և ընդդիմանում դրան, ուստի մեր գործընկերները չունեն որևէ ելք, բացի նրանից, որ հանեն օրինագիծը օրակարգից»,- հայտարարել է Սենատում դեմոկրատների առաջնորդ Չաք Շումերը: Նախագահ Դոնալդ Թրամփն իր հերթին հայտնել է իր հիասթափությունն այս առիթով: «Ինչ-որ պահին Օբամաքեյրը հետ կկանչվի ու կփոխարինվի, սակայն կտեսնենք երբ դա տեղի կունենա: Բայց մենք հիասթափված ենք»,- հայտարարել է նախագահ Թրամփը: Վերլուծաբանների կարծիքով վերջին զարգացումները նախագահ Թրամփի ձախողումն են: «Նախագահը շատ է խոսել իր կառավարման և բանակցելու ունակությունների մասին, սակայն նախագահ դառնալուն պես առայսօր հաջողություն չի գրանցել»,- ասում է Ջոն Հուդակը Բրուքինգս հաստատությունից: Այս ձախողումը կարող է նաև իր հետևանքներն ունենալ հաջորդ տարվա ընտրությունների ժամանակ, նշում է վերլուծաբան Բիլ Գալսթոնը: «Կարծում եմ հանրապետականները մտահոգված են նրանով, որ իրենց ընտրական շրջաններում ընտրողներին չեն կարող ներկայանալ որպես միասնական և իրավիճակը վերահսկող թիմ»,- ասոմ է Գալսթոնը: Այժմ հանրապետականների առաջնային թեման է հարկային բարեփոխումների փաթեթը, որը ևս նախագահ Թրամփի նախընտրական քարոզարշավի օրակարգային հարցերից էր: